
Spušta li se Uzvišeni Allah na dan Arefata?


* 
* 
* 
* 
* 
* 
* 

 
Spušta li se Uzvišeni Allah na dan Arefata?

U najvjerodostojnim hadiskim zbirkama zabilježena su predanja od nekolicine ashaba koja govore o Allahovom, dželle šanuhu, spuštanju na ovosvjetsko nebo. Kada je riječ o spuštanju na dan Arefata, to je navedeno u hadisu koji prenosi Džabir b. Abdullah u kojem stoji: “Svevišnji Allah se na dan Arefata spusti na ovosvjetsko nebo i pred melekima se ponosi Svojim robovima govoreći: ’Pogledajte Moje robove, stoje na suncu, uprašeni i raščupani, došli su iz raznih predjela, uzimam vas kao svjedoke da sam im već oprostio!’”(Ibn Menda, Begavi u djelu *Šerhus-sunne*, 7/159/1931, i Ebu Ja‘la, 2/299/2086, sa slabim lancem prenosilaca. Vidjeti: *Es-Silsiletud-daifa*, 2/125.)


Ibn Omer prenosi poduži ***[hadis](https://pitajucene.com/search/Hadis/questions/ "Pretraži pitanja o hadisima")*** u kojem stoji da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: *“…a na dan Arefata, Uzvišeni Allah spusti se na ovosvjetsko nebo.”*(Ibn Hibban s dobrim lancem prenosilaca. Vidjeti: *Sahihut-tergib*, 2/34-36/1155.) Preneseno je da je Ummu Selema govorila da se Svemogući Allah na dan Arefata spušta na ovosvjetsko nebo.(Darekutni u djelu *Kitabun-nuzul*, str. 48/95-96, i Lalekai u djelu *Šerhul-usul*, 2/499/768,  sa slabim lancem prenosilaca.)  A Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


